Therese Johaug er klar overfor VG: Kristiansens erstatter får «store sko» å fylle
– Han må finne sin måte. Og vi jentene må være åpne og ydmyke for det han kommer inn med, sier Johaug til VG på hotell Soria Moria i Oslo, der neste sesongs langrennslandslag ble presentert mandag.Hun er, som lagvenninnene hennes, spent på hvem som overtar etter Egil Kristiansen. Og hun er spent på hvordan det blir å få Marit Bjørgen (36) tilbake for fullt som lagvenninne og konkurrent. – Det blir en glede å få Marit tilbake for fullt, selv om hun var mye med oss forrige sesong også. Men hun er veldig ønsket tilbake, både i sporet og i rampelyset. Det var litt tøffere, stå i det trøkket som var forrige sesong, uten Marit. Med henne på laget, tok hun også av mye når oppmerksomheten ble som størst, sier Therese Johaug - som selv måtte ta den rollen forrige sesong, naturlig nok. – Tror du Marit kan bli like god som hun var før hun hun fikk barn? – Ja. Ingen ting forundrer meg med den dama, svarer Therese Johaug - og smiler. Selv var hun den suverent beste jenta i den sesongen Bjørgen ikke deltok.Spenningen rundt hvem som blir ny landslagtrener for Bjørgen, henne selv og de andre langrennsjentene, engasjerer selvsagt Johaug. Veldig. – Vi jentene kommer til å bli hørt. Det har vi allerede fått signaler om. Men at det kommer inn en person som kan utfordre gruppen vår, som stort sett har bestått av de samme jentene de siste årene, kan være veldig bra for oss. Vi har jo visst hva vi hadde, i Egil Kristiansen. Det var trygt og godt. Nå vet vi ikke hva eller hvem vi får å forholde oss til, og det er både spennende og uvant. Men vi har uansett et sterkt lag, et lag som må gi den nye treneren tid til å komme inn i gruppa. Det viktigste er uansett at han er en ledertype, og at han våger å gå sin egen vei, mener Therese Johaug.
Therese Johaug (27) misunner ikke den som skal ta over etter Egil Kristiansen (50) som trener for langrennsjentene. - Han får store sko å fylle, sier skidronningen fra 2015/16.